Eesti jalgpalli Premium liiga liider Nõmme Kalju teenis järjekordsed kolm punkti, kui alistas koduväljakul FC Kuressaare 4:0. Väravad lõid Rimo Hunt (3. ja 43. minutil), Vladimir Avilov (47.) ja Robert Kirss (87.).

Teises tänases kohtumises viigistasid Paide Linnameeskond ja Tallinna FC Flora 3:3 (52. ov Kevin Aloe, 73. pen Andre Frolov, 78. Yann Michael Yao - 22. Rauno Alikku, 35., 63. Frank Liivak).

Tabeliseis: 1. Nõmme Kalju FC 54 punkti (22 mängust), 2. Tallinna FC Flora 49 (21), 3. Tallinna FCI Levadia 44 (21), 4. JK Narva Trans 35 (21), 5. Tartu JK Tammeka 29 (21), 6. Paide Linnameeskond 27 (22), 7. JK Tallinna Kalev 19 (21), 8. FC Kuressaare 14 (22), 9. Viljandi JK Tulevik 14 (21), 10. Pärnu JK Vaprus 9 (20).

Enne mängu:

Nõmme Kalju ja Kuressaare on tänavu kohtunud kahel korral. Aprilli lõpus võtsid saarlased koduõuel vastu 0:3 kaotuse. Juuni alguses suudeti võõrsil küll Nõmme Kalju väravasse pall toimetada kolmel korral, ent vastu tuli siiski taaskord võtta suureskooriline 8:3 kaotus. Edetabelis jätkab Nõmme Kalju kaotusteta liidrikohal. Kuressaare on kaheksandal tabelireal nelja võidu, kahe viigi ja 15 kaotusega.

Nõmme Kalju treener Sergei Terehhov: "Eelmises omavahelises kohtumises võitsime küll suureskooriliselt, kuid lubasime sisse ka palju eksimusi. Sel korral tahame hoida taga nulli ja võtta kindlad kolm punkti."

Nõmme Kalju mängija Pavel Londak: "Ükski mäng Premium liigas ei ole lihtne. Kuressaare on näidanud, et nad suudavad peavalu tekitada ka favoriitidele, seega peame oma võimalused kindlalt realiseerima, et sellest kohtumisest võitjana väljuda."

Kuressaare treener Jan Važinski: "Teine nädal järjest mängime tiitlipretendendiga. Lisaks kaotas Nõmme Kalju eelmises mängus punkte. Need kõik faktid teevad meie ülesande raskemaks, aga mitte võimatuks."

Kuresaare mängija Elari Valmas: "Viimane mäng Nõmme Kalju vastu ei olnud see tulemus, mille järgi tulime. Teame, et suudame välja mängida paremat tulemust. Peame kaitses keskendunult mängima ja vigu vältima, küll ees tulevad omad võimalused. Oleme suutelised iga võistkonna elu raskemaks tegema."

Kohtumise esimesele poolajale on võimalik kaasa elada ka ETV2 vahendusel.